作者：杨泽民
词牌/韵律：瑞龙吟

paragraphs: 城南路。
凝望映竹摇风，酒旗标树。
郊原游子停车，问山崦里，人家甚处。
去还伫。
徐见画桥流水，小窗低户。
深沈绿满垂杨，芳阴娅姹，娇莺解语。
多谢佳人情厚，卷帘羞得，庭花飘舞。
可谓望风知心，倾盖如故。
犹殢香玉，休赋断肠句。
堪怜处、生尘罗袜，凌波微步。
底事匆匆去。
为他系绊，离情万绪。
空有愁如缕。
忆桃李春风，梧桐秋雨。
又还过却，落花飘絮。